《破琴行》
宋代·释居简

轸折徽残弦索乱，贴壁缘空暗尘满。历声爆得黑髹皴，蛇腹庚庚成百断。

爨痕孰辨赝与真，古已往矣思古人。木虽就槁声不槁，老龙弗吟谁解听。

得时郑卫嘈杂鸣，泯默韶頀瘖咸英。南风不竞愠若酲，林林俚耳安知此。

寰天满地浮俗子，还我知音子钟子。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。